ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1965/96 υποβολή: Astrid Lulling (PPE) προς την Επιτροπή (16 Iουλίου 1996)

Θέμα: Ασφάλιση για κυνηγετικά ατυχήματα

Στα περισσότερα κράτη μέλη, για την έκδοση κυνηγετικής άδειας απαιτείται ασφάλεια αστικής ευθύνης για κυνηγετικά ατυχήματα.

Υπάρχουν εντούτοις ορισμένες αποκλίσεις μεταξύ των κρατών μελών, τόσο από άποψη ελαχίστων προβλεπομένων εγγυήσεων σε περίπτωση υλικών ή σωματικών βλαβών όσο και από άποψη διάρκειας και κόστους των ασφαλίσεων αυτών και καλυπτόμενης γεωγραφικής περιοχής. Επί πλέον, ορισμένες νομοθεσίες ορίζουν ότι το ασφαλιστήριο συμβόλαιο πρέπει υποχρεωτικά να συνάπτεται σε εταιρεία με έδρα την ίδια χώρα.

Όλα αυτά παρεμποδίζουν την ελεύθερη κυκλοφορία των κυνηγών και των αθλητών σκοπευτών στην κοινοτική επικράτεια - ειδικότερα στη διάρκεια κυνηγετικών περιηγήσεων ή μετακινήσεων κυνηγών που ζουν σε παραμεθόριες περιοχές - και εμποδίζει τις ασφαλιστικές εταιρείες να προσφέρουν ελεύθερα τις υπηρεσίες τους, όπως προβλέπει η Οδηγία 92/49/ΕΟΚ ((ΕΕ L 228 της 11.08.1992, σελ. 1 )) περί ασφαλειών, πλην των ασφαλειών ζωής.

Δεν πιστεύει η Επιτροπή ότι, προς το συμφέρον της καλής λειτουργίας της εσωτερικής αγοράς, απαιτείται η εναρμόνιση των εθνικών νομοθεσιών στο θέμα των ασφαλίσεων αστικής ευθύνης για κυνηγετικά ατυχήματα και ότι οι κοινοτικοί πολίτες πρέπει να έχουν τη δυνατότητα να συνάπτουν ασφαλιστήρια συμβόλαια με εταιρείες της επιλογής τους που να εδρεύουν σε οποιοδήποτε κράτος μέλος;

Απάντηση του κ. Monti εξ ονόματος της Επιτροπής (11 Οκτωβρίου 1996)

Η Επιτροπή πληροφορεί το αξιότιμο μέλος ότι, σύμφωνα με τους κανόνες της Συνθήκης και τις οδηγίες του Συμβουλίου, ιδίως την οδηγία αριθ. 92/49/ΕΟΚ ((ΕΕ αριθ. L 228 της 11.8.1992. )), τα κράτη μέλη οφείλουν να δεχτούν τη σύναψη ασφαλιστηρίου συμβολαίου, είτε βάσει του δικαιώματος εγκατάστασης είτε της ελεύθερης παροχής υπηρεσιών, για την κάλυψη της αστικής ευθύνης που απορρέει από κυνηγετικές δραστηριότητες από ασφαλιστική επιχείρηση νομίμως εξουσιοδοτημένη να ασκεί ασφαλιστικές δραστηριότητες στο κράτος μέλος της έδρας της.

Η Επιτροπή θεωρεί ότι τα κράτη μέλη είναι σε ευνοϊκότερη θέση για να αποφανθούν εάν η άσκηση των κυνηγετικών δραστηριοτήτων στο έδαφός τους πρέπει να αποτελεί αντικείμενο ασφάλειας αστικής ευθύνης και ενδεχομένως, για να καθορίσει το ύψος των εγγυήσεων και τους όρους κάλυψης, λαμβανομένων υπόψη ιδίως των δυσχερειών που υπάρχουν μεταξύ των κρατών μελών στην άσκηση των κυνηγετικών δραστηριοτήτων.

Αν αποδειχθεί ότι οι διατάξεις των κρατών μελών όσον αφορά την ασφάλεια αστικής ευθύνης που απορρέει από την άσκηση κυνηγετικής δραστηριότητας δύνανται να προκαλέσουν εμπόδια στην άσκηση της εν λόγω αθλητικής δραστηριότητας, η Επιτροπή θα μπορούσε ενδεχομένως να λάβει μέτρα λαμβανομένων υπόψη των αρχών της επικουρικότητας και της αναλογικότητας.
ΓΡΑΠΤΗ ΕΡΩΤΗΣΗ E-1682/96 υποβολή: Jaak Vandemeulebroucke (ARE) προς το (24 Iουνίου 1996)

Θέμα: Καταλανική γλώσσα

Θα μπορούσα να πληροφορηθώ από το Συμβούλιο ποια μέτρα έχουν ληφθεί υπό το φως του ψηφίσματος του Ευρωπαϊκού Κοινοβουλίου με ημερομηνία 11 Δεκεμβρίου 1990, σχετικά με το γλωσσικό καθεστώς στην Κοινότητα και με την καταλανική γλώσσα (Α3-0169/90) ((ΕΕ C 19 της 28.1.1991, σελ. 42.)), όσον αφορά:

1. την έκδοση των κειμένων των Συνθηκών στην καταλανική γλώσσα 7

2. τη διάδοση πληροφοριών σχετικά με τα Ευρωπαϊκά όργανα στην καταλανική γλώσσα 7

3. την συγκαταρίθμηση της καταλανικής γλώσσας στα προγράμματα εκμάθησης και τελειοποίησης των ευρωπαϊκών γλωσσών;

Απάντηση (7 Νοεμβρίου 1996)

1. Δεν χωρεί αμφιβολία ότι το Συμβούλιο έχει λάβει υπόψη του το Ψήφισμα της 11ης Δεκεμβρίου 1990, όπως και όλες τις πράξεις που εκδίδει το Ευρωπαϊκό Κοινοβούλιο. Ωστόσο, πρέπει να τονιστεί ότι σύμφωνα με το άρθρο 217 της Συνθήκης για την ίδρυση της Ευρωπαϊκής Κοινότητας και το άρθρο 190 της Συνθήκης ΕΥΡΑΤΟΜ, οι κανόνες που διέπουν τις γλώσσες των θεσμικών οργάνων της Κοινότητας καθορίζονται από το Συμβούλιο με ομόφωνη απόφαση. Οι κανόνες αυτοί καθορίζονται στον κανονισμό αριθ. 1 του Συμβουλίου της 15ης Απριλίου 1958, ο οποίος τροποποιήθηκε για τελευταία φορά όταν προσεχώρησαν στην Κοινότητα νέα κράτη μέλη το 1995 και ο οποίος απαριθμεί τις 11 επίσημες γλώσσες των Κοινοτήτων.

Επιπλέον, η δημοσίευση στην καταλανική γλώσσα δεν προβλέπεται στο άρθρο Σ της Συνθήκης για την Ευρωπαϊκή Ένωση ούτε στο άρθρο 248 της Συνθήκης ΕΚ ούτε στο άρθρο 225 της Συνθήκης ΕΥΡΑΤΟΜ.

2. Όπως αναφέρεται και στην απάντηση που έδωσε η Προεδρία του Συμβουλίου σε προηγούμενη ερώτηση του αξιότιμου κ. βουλευτή για το ίδιο θέμα, το Συμβούλιο υπενθυμίζει ότι όλα τα θέματα που αφορούν τη δημοσίευση ή διάδοση κάθε είδους κοινοτικών κειμένων - επίσημα ή ενημερωτικά κείμενα - ανήκουν στην αρμοδιότητα της Επιτροπής.

3. Τα καταλανικά δεν περιλαμβάνονται στις γλώσσες που αναφέρονται στο Παράρτημα (κεφάλαιο ΙΙΙ, Δράση 1, παράγραφος 1) της απόφασης για τη θέσπιση του κοινοτικού προγράμματος δράσης ΣΩΚΡΑΤΗΣ ((Απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου της 14ης Μαρτίου 1995 (ΕΕ αριθ. L 87, 20.4.1995). )) ως γλώσσα προς διδασκαλία στα πλαίσια της διδασκαλίας ξένων γλωσσών. Ωστόσο, σύμφωνα με την ενδέκατη αιτιολογική παράγραφο της Απόφασης, τα καταλανικά, μπορούν να θεωρηθούν ως γλώσσα η οποία, χωρίς να είναι επίσημη γλώσσα της Ευρωπαϊκής Ένωσης, αναγνωρίζεται σε εθνικό επίπεδο και χρησιμοποιείται κατά σουσιαστικό τρόπο ως γλώσσα διδασκαλίας στα πανεπιστήμια. Προσδιορίζεται ότι «η διδασκαλία στις εν λόγω γλώσσες θα πρέπει να παρέχει τη δυνατότητα πρόσβασης στα τμήματα του προγράμματος που αφορούν την τριτοβάθμια εκπαίδευση».

Τέλος, μπορεί ακόμη να αναφερθεί ότι, σύμφωνα με την αρχή της επικουρικότητας, οι κοινοί κανόνες σχετικά με τις επίσημες γλώσσες των Κοινοτήτων δεν εμποδίζουν τα κράτη μέλη να λάβουν μέτρα σε εθνικό επίπεδο για τη διάσοση πληροφοριών σχετικά με τα ευρωπαϊκά θεσμικά όργανα στις επίσημες γλώσσες της επικράτειάς τους.
ΓΡΑΠΤΗ ΕΡΩΤΗΣΗ E-2594/96 υποβολή: Glyn Ford (PSE) προς την Επιτροπή (11 Οκτωβρίου 1996)

Θέμα: Ενοικίαση εξοχικών κατοικιών στην Τενερίφη

Είναι ενήμερη η Επιτροπή για τη νέα νομοθεσία στην Τενερίφη, δυνάμει της οποίας οι αλλοδαποί ιδιοκτήτες δεν θα έχουν το δικαίωμα να ενοικιάζουν τις ιδιοκτησίες τους σε εργαζόμενους κατά την περίοδο των διακοπών;

Τούτο δεν συνιστά διάκριση και συνεπώς παρανομία;

Απάντηση του κ. Monti εξ ονόματος της Επιτροπής (13 Νοεμβρίου 1996)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-2128/96 υποβολή: Freddy Blak (PSE) και Niels Sindal (PSE) προς την Επιτροπή (3 Αυγούστου 1996)

Θέμα: Οδικές μεταφορές

Ένας αριθμός δανών οδικών μεταφορέων απευθύνθηκε ανώνυμα σε μας με την ελπίδα ότι μπορούμε να τους βοηθήσουμε στο πρόβλημά τους. Τι μέτρα σκοπεύει να λάβει η Επιτροπή για να μην κυκλοφορούν φορτηγά με υπέρβαρο στην Ευρωπαϊκή Ένωση; Είναι πασίγνωστο ότι συναντώνται τέτοιες περιπτώσεις.

Τα πρακτορεία οδικής μεταφοράς εμπορευμάτων και οι πελάτες τους πιέζουν τους μεταφορείς να παρανομούν. Αυτοί είναι τελικά που θεωρούνται σε μεγάλο βαθμό υπεύθυνοι για τη μείωση της ασφάλειας στους δρόμους της Ευρώπης.

Σκοπεύει η Επιτροπή να ζητήσει από τα κράτη μέλη να ελέγχουν το βάρος των φορτηγών;

Απάντηση του κ. Kinnock εξ ονόματος της Επιτροπής (23 Σεπτεμβρίου 1996)

Όλα τα κράτη μέλη έχουν θεσπίσει, στην εθνική τους νομοθεσία, ανώτατα όρια βάρους για τα βαρέα οχήματα μεταφοράς αγαθών που κυκλοφορούν στην επικράτειά τους. Τα ανωτέρω ανώτατα επιτρεπόμενα βάρη έχουν εναρμονισθεί με την κοινοτική νομοθεσία, για σκοπούς διεθνών μεταφορών.

Η τήρηση και ο έλεγχος των ορίων για τα βάρη αποτελεί θέμα που εμπίπτει εξ ολοκλήρου στη δικαιοδοσία των μεμονωμένων κρατών μελών. Τα κράτη έχουν κατά κύριο λόγο συμφέρον να απαγορεύουν την υπερφόρτωση τόσο για λόγους οδικής ασφάλειας, όσο και για να προστατεύουν τις υποδομές τους από υπερβολική φθορά.

Πιθανώς να καταστεί δυνατός ο συστηματικότερος έλεγχος των βαρών των οχημάτων με την ευρύτερη εφαρμογή σύγχρονων, αυτόματων συστημάτων ζύγισης οχημάτων εν κινήσει. Η Επιτροπή, όπως και στο παρελθόν, θα συνεχίσει να στηρίζει την ανάπτυξη συστημάτων που θα συμβάλουν στην αποτελεσματική τήρηση ορίων για τα βάρη.
ΓΡΑΠΤΗ ΕΡΩΤΗΣΗ E-2261/96 υποβολή: Γιάννης Ρουμπάτης (PSE) προς την Επιτροπή (9 Αυγούστου 1996)

Θέμα: Το πρόβλημα των λαθρομεταναστών

Το τελευταίο πεντάμηνο ο αριθμός των λαθρομεταναστών που συνελήφθησαν κατά και μετά την είσοδό τους στην Ελλάδα, προερχόμενοι από χώρες της Ασίας μέσω Τουρκίας, πενταπλασιάστηκε σε σύγκριση με την αντίστοιχη περίοδο του 1995. Παρά την ύπαρξη του μεγάλου αυτού προβλήματος που απασχολεί τις Ευρωπαϊκές χώρες στο σύνολό τους, η Τουρκία, και παρά τις επανειλημμένες αιτιάσεις των Ελληνικών αρχών, αρνείται οποιαδήποτε συνεργασία για την αντιμετώπιση του προβλήματος.

Ερωτάται η Επιτροπή:

1. Προτίθεται να συνδράμει οικονομικά την Ελλάδα ώστε να ενισχυθεί ο έλεγχος των ανατολικών συνόρων της που από τη φύση τους είναι δύσκολο να ελεγχθούν (θαλάσσια σύνορα);

2. Λαμβάνοντας υπόψη ότι η πλειοψηφία των λαθρομεταναστών εισέρχονται από την Τουρκία μεταφερόμενοι από Τούρκους δουλεμπόρους και μάλιστα κάτω από απάνθρωπες συνθήκες, προτίθεται να ασκήσει πίεση στις Τουρκικές αρχές προς την κατεύθυνση της πάταξης της λαθρομετανάστευσης και δουλεμπορίας σε συνεργασία με τις αντίστοιχες Ελληνικές αρχές;

Απάντηση της κ. Gradin εξ ονόματος της Επιτροπής (7 Οκτωβρίου 1996)

1. Οι κανόνες που διέπουν τη διέλευση των εξωτερικών συνόρων από άτομα που δεν είναι υπήκοοι της Ένωσης ή από μέλη των οικογενειών τους και η άσκηση ελέγχων στα σύνορα αυτά, καθώς και η καταπολέμηση της λαθρομετανάστευσης, ανήκουν στα θέματα που θεωρούνται κοινού ενδιαφέροντος για τα κράτη μέλη και αποτελούν το αντικείμενο συνεργασίας στα πλαίσια του Τίτλου VI της Συνθήκης για την Ευρωπαϊκή Ένωση. Η Επιτροπή, η οποία συμμετέχει πλήρως στις εργασίες στους εν λόγω τομείς, συμμερίζεται τις ανησυχίες του αξιότιμου μέλους του Κοινοβουλίου για τους κινδύνους που συνεπάγονται οι ροές λαθρομεταναστών από τρίτες χώρες και για την αναγκαιότητα πάταξης της δουλεμπορίας.

Το 1993, η Επιτροπή είχε υποβάλει πρόταση σύμβασης ((ΕΕ αριθ. C 11 της 15.1.1994. )), στην οποία καθορίζονται κοινοί κανόνες για την άσκηση ελέγχων στα σύνορα. Το σχέδιο αυτό ορίζει στις αιτιολογικές του σκέψεις ότι «για την εφαρμογή ενός τέτοιου είδους συστήματος ελέγχου απαιτείται να δοθεί ιδιαίτερη προσοχή στα θέματα υποδομών και στη φύλαξη των συνόρων των κρατών που, λόγω της φύσης και της γεωγραφικής τους θέσης, εκτίθενται σε αυξημένες μεταναστευτικές πιέσεις». Η Επιτροπή εκφράζει τη λύπη της για το γεγονός ότι, παρά τις θέσεις που έλαβε επανειλημμένως το Ευρωπαϊκό Συμβούλιο (πιο πρόσφατα κατά τη διάρκεια του Συμβουλίου της Φλωρεντίας τον Ιούνιο του 1996), το Συμβούλιο δεν μπόρεσε να επιτύχει συναίνεση επί του σχεδίου αυτού. Συνεπώς, οι έλεγχοι διεξάγονται, έναντι των ατόμων που δεν υπόκεινται στο σχετικό με την ελεύθερη κυκλοφορία των προσώπων κοινοτικό δίκαιο, σύμφωνα με τους εθνικούς κανόνες ή σύμφωνα με τις διεθνείς συμφωνίες που ισχύουν μεταξύ δύο ή περισσοτέρων κρατών μελών.

2. Στα πλαίσια της κοινοτικής πρωτοβουλίας Interreg, η Ελλάδα διαθέτει κοινοτικά κεφάλαια για διασυνοριακή συνεργασία που αποσκοπεί στην ενίσχυση των ελέγχων στα εξωτερικά της σύνορα. Επί του παρόντος, τέτοιου είδους συνεργασία πραγματοποιείται με την Αλβανία και τη Βουλγαρία.
ΓΡΑΠΤΗ ΕΡΩΤΗΣΗ E-1927/96 υποβολή: Ana Miranda de Lage (PSE) προς την Επιτροπή (16 Iουλίου 1996)

Θέμα: Καθυστερήσεις όσον αφορά την υλοποίηση σχεδίων που χρηματοδοτούνται από το ΕΤΑ

Η Ευρωπαϊκή Ένωση έχει καταβάλλει σημαντικές προσπάθειες για να αυξήσει ποσοτικά και να βελτιώσει ποιοτικά τη συνεργασία της προς ανάπτυξη της Λατινικής Αμερικής.

Το γεγονός αυτό είχε ως αποτέλεσμα να βελτιωθεί σημαντικά η εικόνα που έχουν οι πολίτες της περιοχής για την ΕΕ.

Οι δημοσιονομικές δυσχέρειες στη Βόρειο Αμερική, τα ιστορικά προβλήματά της και η στάση που υιοθέτησε σε ορισμένα ζητήματα η Βορειοαμερικανική κυβέρνηση είχαν ως αποτέλεσμα να καταδεικνύουν ορισμένες λατινοαμερικανικές χώρες κάποια επιφυλακτικότητα έναντι των ΗΠΑ.

Θα μπορούσε να αναφέρει η Επιτροπή ποιά μέτρα προτίθεται να λάβει προκειμένου η ανάπτυξη του διατλαντικού διαλόγου μεταξύ των ΗΠΑ και της ΕΕ που είναι από μία πλευρά απολύτως απαραίτητος, να μην έχει αρνητικές επιπτώσεις σε ορισμένες χώρες που υπέστησαν αμεσότερα τις συνέπειες της έγκρισης των μέτρων αυτών, όπως π.χ. την έγκριση των νόμων περί ετεροδικίας, περί της απερήμωσης κλπ.;

Απάντηση του Sir Leon Brittan εξ ονόματος της Επιτροπής (7 Οκτωβρίου 1996)

Η Επιτροπή συμμερίζεται την άποψη του Αξιότιμου Μέλους του Κοινοβουλίου αναφορικά με την ποιοτική και ποσοτική αναβάθμιση της συνεργασίας της Κοινότητας με τη Λατινική Αμερική. Η Επιτροπή εκτιμά επίσης ότι το ποιοτικό άλμα το οποίο σημείωσαν οι σχέσεις μεταξύ των δύο περιφερειών βελτίωσε την εικόνα που έχουν για την Κοινότητα οι κυβερνήσεις και οι πληθυσμοί της Λατινικής Αμερικής.

Η Επιτροπή θα συνεχίσει συνεπώς τις προσπάθειές της για την εμβάθυνση των δεσμών μεταξύ της Κοινότητας και της Λατινικής Αμερικής, με βάση τις αρχές της ανεξαρτησίας και της ειδικότητας που οι δύο περιφέρειες έχουν προκρίνει για τις μεταξύ τους σχέσεις, οι οποίες στηρίζονται στον διάλογο, τη συνεργασία και τον σεβασμό του διεθνούς δικαίου.

Στην ανακοίνωσή της του Ιουλίου του 1995 ((Έγγραφο COM (95) 411 Τελικό. )), η Επιτροπή εκθέτει λεπτομερώς την αναγκαιότητα ενίσχυσης των προσπαθειών προσαρμογής στα σημερινά δεδομένα των σχέσεων μεταξύ της Κοινότητας και των Ηνωμένων Πολιτειών. Οι προσπάθειες αυτές δεν είναι ουδόλως απαραίτητο να επηρεάσουν αρνητικά τη θέση τρίτων χωρών.
ΓΡΑΠΤΗ ΕΡΩΤΗΣΗ E-2084/96 υποβολή: Glyn Ford (PSE) προς την Επιτροπή (26 Iουλίου 1996)

Θέμα: Καταπολέμηση του Ρατσισμού

Γιατί ο Επίτροπος Liikanen συνεχίζει τις προσπάθειες να επιβάλει την άποψή του πως η Επιτροπή δεν έχει αρμοδιότητα στο θέμα της καταπολέμησης του ρατσισμού και της ξενοφοβίας περικόπτοντας δημοσιονομικά κονδύλια τη στιγμή που ο ορισθείς αρμόδιος Επίτροπος έχει ήδη παραδεχτεί αρμοδιότητα στον τομέα αυτόν;

Προσπαθεί πάντα να επιβάλει τις απόψεις του περικόπτοντας δημοσιονομικά κονδύλια κατά αυτόν τον τρόπο;

Απάντηση του κ. Liikanen εξ ονόματος της Επιτροπής (14 Οκτωβρίου 1996)

Οι ισχυρισμοί του αξιότιμου μέλους του Κοινοβουλίου δεν ανταποκρίνονται ούτε στις απόψεις του κ. Liikanen ούτε σε εκείνες της Επιτροπής.

Αντίθετα, η Επιτροπή πρότεινε στο προσχέδιο προϋπολογισμού 1997 να προβλεφθούν 4,7 εκατ. ECU για την καταπολέμηση του ρατσισμού (κονδύλι Β3-4114) και τούτο παρά τους ιδιαίτερους περιορισμούς ακραίας λιτότητας που βαρύνουν τον εν λόγω προϋπολογισμό.

Εξάλλου, υπενθυμίζεται στο αξιότιμο μέλος ότι η Επιτροπή ενεργεί συλλογικά.

Τέλος, υπενθυμίζεται ότι, με βάση πρόταση της Επιτροπής, το 1997 ανακηρύχθηκε «Ευρωπαϊκό έτος κατά του ρατσισμού».
ΓΡΑΠΤΗ ΕΡΩΤΗΣΗ E-1942/96 υποβολή: Irene Crepaz (PSE) προς την Επιτροπή (16 Iουλίου 1996)

Θέμα: «To AIDS των αγελάδων «

Σύμφωνα με ειδησεογραφική εκπομπή του ARD υπάρχουν στη Μεγάλη Βρετανία περιπτώσεις αγελάδων μολυσμένων από AIDS, των οποίων το γάλα χύνεται στους αγρούς διότι δεν το αγοράζουν οι συνεταιρισμοί.

1. Υπάρχουν ερευνητικά αποτελέσματα όσον αφορά τη δυνατότητα μεταβίβασης του ιού μέσω της κατανάλωσης του γάλακτος ή του κρέατος τέτοιων μολυσμένων αγελάδων;

2. Τί προτίθεται να πράξει η Επιτροπή για το εν λόγω θέμα (λέγεται ότι η απειλή αυτή είναι μεγαλύτερη από εκείνη της σπογγώδους εγκεφαλοπάθειας των βοοειδών)

3. Τί γίνεται για την προστασία των καταναλωτών - ποιά ενημέρωση παρέχεται στον εν λόγω τομέα;

Απάντηση του κ. Fischler εξ ονόματος της Επιτροπής (17 Σεπτεμβρίου 1996)

Το Αξιότιμο Μέλος του Κοινοβουλίου αναφέρεται κατά πάσα πιθανότητα στην εκμφάνιση ιού ανοσοανεπάρκειας των βοοειδών (BIV) σε αγρόκτημα στο Ηνωμένο Βασίλειο.

Ο BIV είναι μία νόσος που προκαλείται από έναν ιό που ανήκει στην ομάδα των ρετροιών, η οποία περιλαμβάνει τον ιό ανοσοανεπάρκειας των ανθρώπων (HIV). Η ρετροιοί χαρακτηρίζονται από το γεγονός ότι προσβάλουν συγκεκριμένα είδη, δηλαδή ένας ιός από ένα είδος δεν προσβάλει άλλα είδη υπό φυσικές συνθήκες. Η ομάδα αυτή περιλαμβάνει τον ιό των αιλουροειδών και τον ιό των προβάτων.

Υπάρχουν τεκμήρια σχετικά με την παγκόσμια κατανομή της εμφάνισης της νόσου BIV, η οποία εμφανίζεται κάπως περισσότερο στη Βόρειο Αμερική. Στην Ευρώπη δεν έχει απομονωθεί μέχρι σήμερα ενώ το μοναδικό τεκμήριο της ύπαρξής της είναι ορολογικό.

Υπάρχουν επαρκή στοιχεία σύμφωνα με τα οποία η νόσος BIV, και οι λοιποί ρετροιοί των ζώων δεν έχουν επιπτώσεις για τη δημόσια υγεία. Η νόσος δεν θεωρείται ότι εγκυμονεί σοβαρούς κινδύνους για αγέλες ζώων, παρά το γεγονός ότι εκθέσεις από τις Ηνωμένες Πολιτείες επιβεβαιώνουν τη σχέση της με μια χρόνια κατάσταση εξασθένισης. Είναι ιδιαίτερα παραπλανητική η αναφορά στη νόσο αυτή ως σύνδρομο ανοσοποιητικής ανεπάρκειας των βοοειδών (AIDS) δεδομένου ότι δεν προκαλεί συμπτώματα ανάλογα του AIDS. Εντούτοις, απαιτείται περαιτέρω έρευνα για να εκτιμηθεί η σημασία του εν λόγω ιού.

Η Επιτροπή και τα κράτη μέλη θα αξιολογήσουν κάθε μελλοντικό τεκμήριο, ιδίως όσον αφορά τους κινδύνους για τον άνθρωπο, και δεν θα διστάσουν να λάβουν κάθε απαραίτητο μέτρο για την προστασία των καταναλωτών. Η πολιτική της Επιτροπής χαρακτηρίζεται από σαφήνεια και διαφάνεια όσον αφορά τα θέματα δημόσιας υγείας και θα καταστήσει διαθέσιμα ελευθέρως όλα τα σχετικά στοιχεία.
ΓΡΑΠΤΗ ΕΡΩΤΗΣΗ E-1823/96 υποβολή: Josι Apolinαrio (PSE) προς την Επιτροπή (5 Iουλίου 1996)

Θέμα: Νέα αλιευτικά σκάφη - Ισπανία 1994-1999

Στο πλαίσιο του Κοινοτικού Πλαισίου Στήριξης για το Βασίλειο της Ισπανίας, παρακαλώ την Επιτροπή να με ενημερώσει σχετικά με τον αριθμό των σκαφών που πρόκειται να κατασκευαστούν (ει δυνατόν, σε αριθμό και σε ΚΟΧ) προς επιβεβαίωση - ή μη - της δημόσιας δήλωσης ιθύνοντος πορτογαλικής ένωσης, σύμφωνα με την οποία η Ισπανία προγραμματίζει την κατασκευή 1.400 νέων αλιευτικών σκαφών.

Απάντηση της κας Bonino εξ ονόματος της Επιτροπής (6 Σεπτεμβρίου 1996)

Στο πλαίσιο του χρηματοδοτικού μέσου προσανατολισμού της αλιείας και του κοινοτικού πλαισίου στήριξης στην Ισπανία, λαμβάνονται διαρθρωτικά μέτρα για τον αλιευτικό τομέα, με βάση το κοινοτικό πρόγραμμα που εγκρίθηκε από την Επιτροπή και την κυβέρνηση της Ισπανίας στο πλαίσιο της εταιρικής τους σχέσης. Τα μέτρα προβλέπουν ανανέωση του αλιευτικού στόλου για ποσότητα 85.600 κόρων ολικής χωρητικότητας, γεγονός που θα επιτρέψει την ναυπήγηση 1.115 αλιευτικών σκαφών. Σε κάθε περίπτωση, εάν ο ισπανικός στόλος ανανεωθεί με νέα σκάφη αυτό θα γίνει προς αντικατάσταση άλλων ώστε να μην αυξηθεί η αλιευτική του ικανότητα.
ΓΡΑΠΤΗ ΕΡΩΤΗΣΗ E-2060/96 υποβολή: Glyn Ford (PSE) προς την Επιτροπή (26 Iουλίου 1996)

Θέμα: Έγκριση της οδηγίας 91/439/ΕΟΚ

Μπορεί να μας γνωστοποιήσει η Επιτροπή πόσα κράτη μέλη έχουν μεταφέρει πλήρως την οδηγία 91/439/ΕΟΚ ((ΕΕ L 237, 24.8.1991, σ. 1 )) και πόσα έχουν καταργήσει τα πατροπαράδοτα δικαιώματα προς τους οδηγούς;

Απάντηση του κ. Kinnock εξ ονόματος της Επιτροπής (12 Σεπτεμβρίου 1996)

Πέντε από τα δεκαπέντε κράτη μέλη έχουν εφαρμόσει πλήρως την οδηγία 91/439/ΕΟΚ του Συμβουλίου για την άδεια οδήγησης και άλλα πέντε δεν απέχουν πολύ από την πλήρη εφαρμογή. Υπάρχουν δυσκολίες όσον αφορά πέντε κράτη μέλη. Αλλά, αφού η οδηγία 91/439/ΕΟΚ του Συμβουλίου ετέθη σε εφαρμογή από 1ης Ιουλίου 1996, όλοι οι ευρωπαίοι πολίτες δύνανται ήδη να απολαμβάνουν των δικαιωμάτων τους σύμφωνα με την εν λόγω οδηγία, ιδιαίτερα να επωφελούνται απότην αμοιβαία αναγνώριση όλων των αδειών οδήγησης που εκδίδονται από τα κράτη μέλη.

Η οδηγία 91/439/ΕΟΚ δεν περιλαμβάνει καμμία διάταξη για «πατροπαράδοτα διακιώματα». Τέτοια διάταξη είχε συμπεριληφθεί στο σημείο i) του παραρτήματος ΙΙΙ ελάχιστες προϋποθέσεις σωματικής και διανοητικής ικανότητας της οδηγίας 80/1263/ΕΟΚ του Συμβουλίου της 4ης Δεκεμβρίου 1980 ((ΕΕ αριθ. L 375, της 31.12.1980 )), αλλά δεν συμπεριελήφθη στο αυτό Παράρτημα ΙΙΙ της οδηγίας 91/439/ΕΟΚ του Συμβουλίου. Συνεπώς, η απουσία τέτοιας διάταξης στην οδηγία 91/439/ΕΟΚ υποχρεώνει όλα τα κράτη μέλη να καταργήσουν τα «πατροπαράδοτα διακιώματά» τους.
ΓΡΑΠΤΗ ΕΡΩΤΗΣΗ E-1617/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Αντιπροσωπείες της Επιτροπής στη Νότιο Αμερική

Θα μπορούσε η Επιτροπή να αναφέρει ποίου μεγέθους είναι και πού ευρίσκονται οι αντιπροσωπείες της στις χώρες της Νοτίου Αμερικής επί του παρόντος;

Ποίο είναι το συνολικό κόστος αυτών των αντιπροσωπειών;

Σχεδιάζει η Επιτροπή τυχόν αλλαγές στις αντιπροσωπείες της στην περιοχή αυτή;

Ποίες εκθέσεις διατίθενται στο Ευρωπαϊκό Κοινοβούλιο σχετικά με το έργο των ως άνω αντιπροσωπειών;

Απάντηση του κ. Van den Broek εξ ονόματος της Επιτροπής (9 Σεπτεμβρίου 1996)

Η Επιτροπή διαβιβάζει στο Αξιότιμο Μέλος του Κοινοβουλίου τον παρακάτω πίνακα που περιέχει τις ζητηθείσες πληροφορίες:

>TABLE>

Για το έτος 1996, ο συνολικός προϋπολογισμός που προβλέπεται για τη λειτουργία των εν λόγω αντιπροσωπιών ανέρχεται σε 7,5 εκατ. ECU, μη συμπεριλαμβανομένων των μισθών των υπαλλήλων.

Η Επιτροπή δεν προβλέπει επί του παρόντος καμία αλλαγή στις αντιπροσωπίες αυτής της περιοχής.

Η Επιτροπή δεν κατέχει καμία ειδική έκθεση για τη λειτουργία των εν λόγω αντιπροσωπιών στη Νότια Αμερική. Αντίθετα, διαβιβάστηκε στο Κοινοβούλιο τον Μάιο 1995 μία «έκθεση της Επιτροπής για τη λειτουργία των εξωτερικών αντιπροσωπιών της Επιτροπής» ((Έγγραφο COM(95) 68 τελικό. )) εν γένει.
ΓΡΑΠΤΗ ΕΡΩΤΗΣΗ E-1987/96 υποβολή: Νικήτας Κακλαμάνης (UPE) προς την Επιτροπή (17 Iουλίου 1996)

Θέμα: Προτάσεις της Επιτροπής για τις εκπομπές και τα καύσιμα

Όπως είναι γνωστό, πρόσφατα η Επιτροπή ανακοίνωσε τον στόχο της για μείωση των εκπομπών ρυπών και για τη βελτίωση της ποιότητας των καυσίμων.

Είναι επίσης γνωστό ότι σε πολλές χώρες της ΕΕ ο στόλος των ιδιωτικής χρήσεως αυτοκινήτων και των επαγγελματικών οχημάτων είναι παλαιάς τεχνολογίας με αποτέλεσμα να έχει προκληθεί αναστάτωση αναφορικά με το κατά πόσο αυτά τα οχήματα θα αχρηστευθούν μετά την εφαρμογή των προτάσεων της Επιτροπής.

Θα ήθελα να πληροφορηθώ από την Επιτροπή αν:

1. Προβλέπεται να θεσπισθούν κίνητρα για την αντικατάσταση των ιδιωτικής και δημοσίας χρήσεως οχημάτων με νέα που θα καταναλώνουν βελτιωμένα και πιο φιλικά στο περιβάλλον καύσιμα;

2. Έχει εκτιμηθεί ποιά θα είναι η οικονομική επιβάρυνση του καυσίμου για τους μεταφορείς επιβατών και εμπορευμάτων που χρησιμοποιούν οχήματα diesel;

Απάντηση του κ. Bangemann εξ ονόματος της Επιτροπής (10 Σεπτεμβρίου 1996)

Οι προτάσεις οι σχετικές με τη μείωση των ρύπων που εκπέμπονται από τα καινουργή οχήματα και με τη βελτίωση των καυσίμων οι οποίες εκδόθηκαν από την Επιτροπή στις 18 Ιουνίου 1996 ((Έγγρ. CΟΜ(96) 248. )), καθώς και οι συμπληρωματικές προτάσεις που έχουν εξαγγελθεί αναφορικά με την ορθή συντήρηση των κυκλοφορούντων οχημάτων, δεν προϋποθέτουν ειδική μετατροπή των ήδη κυκλοφορούντων οχημάτων.

Σε ό,τι αφορά τα μέτρα που προτείνονται για την ποιότητα των καυσίμων, αυτά προϋποθέτουν πρώτα απ' όλα μια επενδυτική προσπάθεια για αναπροσαρμογή της μεθόδου διύλισης. Τα νέα καύσιμα θα μπορούν να χρησιμοποιούνται από καινουργή ή παλαιά αυτοκίνητα χωρίς τεχνικό πρόβλημα.

Η Επιτροπή γνωρίζει ωστόσο ότι υπάρχει σε λίγα κράτη μέλη σημαντικός στόλος πολύ παλαιών οχημάτων, ο οποίος ενδέχεται να αποτελέσει τεχνικό κώλυμα για την πλήρη κατάργηση της βενζίνης με μόλυβδο μέσα στο έτος 2000. Μολονότι συνεπώς η μέχρι σήμερα πείρα δεν έχει φέρει στην επιφάνεια σημαντικά προβλήματα, η Επιτροπή έχει προβλέψει τη δυνατότητα διετούς παρέκκλισης για τα κράτη μέλη που θα αντιμετωπίσουν ενδεχομένως ιδιαίτερες δυσχέρειες.

Εν πάση περιπτώσει, η παλαιότητα των οχημάτων και η κυκλοφορία ειδικών καυσίμων που θα περιορίσουν τη ρύπανση θα είναι για τα κράτη μέλη στα οποία αναφέρεται το Αξιότιμο Μέλος του Κοινοβουλίου μείζονος σημασίας στοιχήματα για την προστασία του περιβάλλοντος. Εναπόκειται λοιπόν στις εθνικές αρχές να θεραπεύσουν την ιδιαίτερη αυτή κατάσταση, εμπνεόμενες από μέτρα που έχουν ήδη εφαρμοστεί σε άλλα κράτη μέλη, σύμφωνα με την αρχή της επικουρικότητας.

Το επιπλέον κόστος για βελτίωση του αεριελαίου σύμφωνα με την πρόταση της Επιτροπής εκτιμάται σε 1,8 ECU ανά 1000 λίτρα καυσίμου κατά μέσον όρο, πράγμα που θα έχει ως αποτέλεσμα ελαφρά αύξηση των δαπανών για καύσιμα.